মুহাম্মদ ইবনুল আশআস আল-কিন্দি

**আবুল কাসিম মুহম্মদ ইবনুল আশআস ইবনে কায়স আল-কিন্দি** ( ; মৃ  ৬৮৬) ছিলেন কুফার কিন্দা গোত্রের সর্দার। তিনি পিতা আশ'আস ইবনে কায়সের মৃত্যুর পর তাঁর স্থলাভিষিক্ত হন। তিনি ইরাকের উমাইয়া গভর্নর উবায়দুল্লাহ ইবনে জিয়াদের অধীনে তাবারিস্তানের গভর্নর এবং পরে উমাইয়া-বিরোধী খলিফা আবদুল্লাহ ইবনুল জুবায়েরের অধীনে মসুলের গভর্নর হিসেবে দায়িত্ব পালন করেন। ৬৮৬ সালে তিনি হারুরার যুদ্ধে কুফার আলিপন্থী শাসক মুখতার আস-সাকাফির বিরুদ্ধে ইবনে জুবায়েরের ভাই ও ইরাকি গভর্নর মাসয়াব ইবনুল জুবায়েরের হয়ে লড়াই করতে গিয়ে শহিদ হন।

## জীবনী
মুহাম্মাদ কুফার কিন্দা গোত্রের প্রধান আশআস ইবনে কায়েসের পুত্র ছিলেন। তাঁর পিতা ৬৬১ সালে মৃত্যুবরণ করলে মুহাম্মদ গোত্রের নেতৃত্ব গ্রহণ করেন। তাঁর মা উম্ম ফারওয়া ছিলেন ইসলামের প্রথম খলিফা আবু বকরের বোন। এর মাধ্যমে মুহাম্মদ মাতৃসূত্রে প্রভাবশালী কুরাইশ বংশের সঙ্গে সম্পর্কযুক্ত ছিলেন। তিনি উম্মে আমরকে বিবাহ করেন, যিনি দক্ষিণ আরবীয় বংশোদ্ভূত ও কুফার সম্ভ্রান্ত নেতা সাঈদ ইবনুল কায়েসের কন্যা ছিলেন। তাঁর এই বিয়ের ফলে কিন্দা ও হামদান দুই প্রভাবশালী গোত্রের মধ্যে সম্পর্ক সুদৃঢ় হয। তাঁর ভাইও কায়স গোত্রের নেতৃত্বে ভূমিকা রাখতেন।

নবম শতাব্দীর ঐতিহাসিক তাবারির বর্ণনা অনুযায়ী, যখন উমাইয়া শাসক প্রথম ইয়াজিদ ক্ষমতায় আসেন, তখন কুফায় তাঁর নিযুক্ত গভর্নর ছিল উবাইদুল্লাহ ইবনে যিয়াদ। তখন মুসলিম ইবনে আকিল গোপনে কুফায় এসে হুসাইন ইবনে আলির পক্ষে সমর্থন সংগ্রহ করেন।  হুসাইন চতুর্থ খলিফা আলির পুত্র ও নবি মুহাম্মদের নাতি ছিলেন। তিনি ইয়াজিদের আনুগত্য স্বীকার করতে অস্বীকৃতি জানান, যা রাজনৈতিক সংকট সৃষ্টি করে। তখন গভর্নর ইবনে জিয়াদ মুহাম্মদকে নির্দেশ দেন, তিনি যেন মুসলিম ইবন আকীলকে খুঁজে বের করে প্রাসাদে নিয়ে আসে। প্রথমে কুফার অনেক মানুষ হুসাইনের পক্ষে সমর্থন জানালেও গভর্নরের কঠোর অবস্থান ও ভীতির কারণে অনেকেই পিছিয়ে যায়। এভাবে পরিস্থিতি এমন পর্যায়ে পৌঁছে যে, মুসলিমের সমর্থকেরা গভর্নরের প্রাসাদ ঘেরাও করে। এই সময় মুহাম্মদ গভর্নরের পক্ষে দৃঢ়ভাবে অবস্থান নেন। তিনি প্রাসাদের ভেতরে থেকে প্রতিরক্ষা সংগঠিত করেন এবং গোত্রীয় প্রভাব ব্যবহার করে অবরোধ দুর্বল করে দেন। ধীরে ধীরে ইবনে আকিল একাকী হয়ে পড়েন এবং অবশেষে আত্মসমর্পণ করতে বাধ্য হন। মুহাম্মদ তাঁর পক্ষ থেকে একটি চিঠি পাঠাতে সম্মত হন, যাতে হুসাইনকে কুফায় না আসার পরামর্শ দেওয়া হয়। কারণ কুফায় প্রত্যাশিত সমর্থন নিশ্চিত ছিল না।

মুহাম্মাদ তাঁর কন্যাকে ইবনে জিয়াদের সাথে বিবাহ দেন। তবে কন্যার নাম স্পষ্টভাবে উল্লেখিত নয়। পরবর্তীতে ইবনে জিয়াদ তাঁকে তাবারিস্তানের গভর্নর হিসেবে নিয়োগ করেন। কিন্তু খলিফা ইয়াজিদের মৃত্যুর পর ইবনে জিয়াদ যখন সিরিয়ায় পালিয়ে যান এবং উমাইয়া শাসনব্যবস্থা ভেঙে পড়তে শুরু করে, তখন মুহাম্মাদ মক্কার খলিফা আবদুল্লাহ ইবনুল জুবায়েরের।প্রতি আনুগত্য স্বীকার করেন। ইবনুল জুবায়ের তাঁকে মসুলের গভর্নর হিসেবে নিয়োগ দেন। 

৬৮৬ খ্রিস্টাব্দে কুফার আরব অভিজাতদের ওপর আলীয় নেতা মুখতার আস-সাকাফির দমন-পীড়নের প্রেক্ষিতে তাঁর বিরুদ্ধে মুহাম্মদ বসরার জুবায়েরী গভর্নর মাসয়াব ইবনুল জুবায়রের পক্ষে সমর্থন জোগাড় করেন। তিনি তখন কাদিসিয়ার নিকটবর্তী তাঁর তিযানাবাজ দুর্গে অবস্থান করছিলেন।

হারুরার যুদ্ধে তাঁকে কুফীয় সেনাদের নেতা হিসেবে নিয়োগ করা হয়। এই সেনারা পূর্বে আলীয় নেতা মুখতারের পক্ষ ত্যাগ করে। তবে যুদ্ধ চলাকালে তিনি অস্পষ্ট কারণে নিহত হন। মুসলিম ঐতিহ্যিক সূত্রগুলোতে তাঁর হত্যাকারীর পরিচয় নিয়ে চারটি ভিন্ন বর্ণনা পাওয়া যায়।

যুদ্ধের শেষ পর্যন্ত জুবায়েরিরা বিজয়ী হয়। কিন্তু মুহাম্মদের মৃত্যুতে মাস‘য়াব গভীরভাবে শোকাহত হন। তিনি সহকারী সেনাপতি মুহাল্লাব ইবনে আবি সুফরাকে বলেন, “মুহাম্মদ ইবনুল আশআস নিহত না হলে কতই না আনন্দের বিষয় হতো!

পরবর্তীতে তাঁর পুত্র আব্দুর রহমান ৭০০ থেকে ৭০৩ সালের মধ্যে উমাইয়াদের বিরুদ্ধে একটি বৃহৎ বিদ্রোহের নেতৃত্ব দেন বলে জানা যায়।

## হাদিস বর্ণনা
তিনি উমর ইবনুল খাত্তাব, উসমান ও আয়িশা বিনতে আবি বকর থেকে হাদিস বর্ণনা করেন। 

তাঁর থেকে ইমাম শা‘বি, মুজাহিদ ইবন জাবর, ইবন শিহাব যুহরি, উমর ইবন কায়স ও সুলাইমান ইবন ইয়াসার হাদিস বর্ণনা করেছেন।

## তথ্যসূত্র


## গ্রন্থপঞ্জি

* 
* 
* 
* 
* 

বিষয়শ্রেণী:৬৮৬-এ মৃত্যু
বিষয়শ্রেণী:উমাইয়া খিলাফতের বিরুদ্ধে বিদ্রোহ